钦定古今图书集成/明伦汇编/氏族典/第400卷 > 史枢
## 钦定古今图书集成/明伦汇编/氏族典/第400卷 > 史枢

按《元史史天倪传》：“枢字子明，父天安。枢年二十馀，以
勋臣子知中山府，有治绩。甲寅，初籍新军，天泽奏枢
为征行万户，配以真定、彰德、卫州、怀孟新军，戍唐、邓。
宪宗伐宋，从天泽诣行在，帝劳之，命为前锋。宋立剑
州，侨治于苦竹崖前，阻绝涧，深数百尺，恃险不备。帝
使枢侦之，枢率健卒数十缒而下，得所以致师处以”
闻，帝趣枢急取之，宋人惧，乃降。翼日，大宴，帝顾皇后，
命饮枢酒。世祖即位，从天泽扈驾北征。高丽人金通
精据珍岛以叛，讨之岁馀不下，进枢昭勇大将军、凤
州经略使。枢至，大破之，其地悉平。复以万户从丞相
伯颜伐宋。宋平，署安吉州安抚使。至元二十三年，拜
中奉大夫、山东东西道宣慰使，治济南，后又治益都。
二十四年卒。子焕，昭勇大将军、后卫亲军都指挥使，
佩金虎符；煇，奉训大夫、秘书少监。